## Galvañ atribueix l'increment de l'atur a l'agost a la finalització de la campanya estival

*** El secretari autonòmic d'Ocupació reclama al Govern que "no demore una solució a les ajudes de l'Imserso que, si no es no produeixen, suposarà una sagnia per a l'ocupació en el sector turístic" de la Comunitat Valenciana
* La xifra de persones desocupades és la més baixa des d'agost de 2008**

El secretari autonòmic d'Ocupació, Antonio Galvañ, ha valorat les xifres d'atur registrat corresponents al mes d'agost a la Comunitat Valenciana, fetes públiques pel Ministeri de Treball i Economia Social, que reflecteixen que s'ha produït un increment de 3.190 persones (+0,98 %).

Galvañ ha explicat que es tracta d'una xifra que se situa “en els valors habituals que se solen registrar durant aquest mes de l'any degut a la finalització de la campanya d'estiu”.

En aquest sentit, ha reconegut que el Consell "està preocupat" pel retard de les ajudes de l'Imserso per part del Govern central, la qual cosa pot agreujar la situació de l'ocupació en un dels sectors més importants per a la Comunitat Valenciana com és el turístic.

“El Govern ha d'actuar-hi immediatament -ha reclamat Galvañ-, i no demorar una solució a les ajudes de l'Imserso que, si no es produeixen, suposarà una sagnia per a l'ocupació en el sector turístic de la Comunitat Valenciana”.

Així, ha recordat que, segons dades de l'Associació Empresarial Hotelera i Turística de la Comunitat Valenciana (Hosbec), l'any 2022 la despesa total dels turistes de l'Imserso a la Comunitat va ascendir a 77 milions d'euros, i el manteniment de 3.000 ocupacions directes i 10.000 ocupacions indirectes. A més, va tindre un efecte en tota la cadena de valor, com ara proveïdors de productes i serveis, teixit comercial hostaler, passant per excursions i visites culturals.

Malgrat aquest increment, el responsable de Labora ha posat l'accent que l'augment de la desocupació d'aquest mes ha sigut menor que el d'altres anys. Així, ha recordat que en 2022 l'atur va pujar en quasi 7.000 persones, el doble que enguany, i ha detallat que la xifra de persones desocupades és la més baixa des d'agost de 2008. Quant a la contractació, aquest mes s'han registrat 91.145 contractes, dels quals 41.291 són indefinits (un 45,3 % del total).

Finalment, el secretari autonòmic ha assegurat que la Generalitat i Labora es defensaran els llocs de treball del sector turístic de la Comunitat Valenciana "davant de la inacció del Govern, amb accions i propostes concretes". Així, ha avançat que aquesta mateixa setmana es faran noves reunions amb representants del sector per a establir un pla d'acció.

Fecha: 04/09/2023